
VÉLEMÉNY
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
<RepeatBlock-Dec>
1.	megjegyzi, hogy az Európai Ügyészség ügyforgalma 2023-ban 2022-höz képest csaknem megkétszereződött, elérve az 1927 aktív vizsgálatot; elismerését fejezi ki az Európai Ügyészség 2023-ban folytatott eredményes tevékenységéért, amely 139 vádemelést, 339 héával kapcsolatos ügyet, valamint több mint 200, a NextGenerationEU végrehajtásával kapcsolatos vizsgálatot foglalt magában; megjegyzi továbbá, hogy az Európai Ügyészség az uniós csalások egyre több elkövetőjét állítja a nemzeti bíróságok elé; 
2.	elismerését fejezi ki az Európai Ügyészség és a Számvevőszék közötti szoros együttműködésért, különösen a hatáskörükbe tartozó bűncselekmények gyanújának felderítése és a részt vevő tagállamok bevonása terén;
3.	üdvözli az Európai Ügyészség költségvetési előirányzatainak 2023-as növekedését, melynek következtében a költségvetés elérte a 64,6 millió EUR-t, ami abban az évben a személyzet 11%-os növelését tette lehetővé; elismeri, hogy a NextGenerationEU-finanszírozás kifizetésének felgyorsítása, az Európai Ügyészség munkaterhének gyors növekedése (2022 és 2023 között az esetek száma 70%-kal, a nyomozásoké pedig 58%-kal nőtt), valamint tagságának bővítése az előrejelzések szerint további terhet ró az Európai Ügyészség forrásaira; hangsúlyozza, hogy ahhoz, hogy az Európai Ügyészség hatékonyan küzdhessen a szervezett bűnözés ellen, védhesse az Unió pénzügyi érdekeit és fenntarthassa a jogállamiságot, amelyek mind kulcsfontosságú uniós prioritások, további finanszírozásra és a személyzet megerősítésére van szükség; sajnálja, hogy az Európai Ügyészség 2025. évi költségvetésére vonatkozó bizottsági javaslat és a Tanács álláspontja nem biztosít elegendő forrást az ügynökség számára megbízatásának teljesítéséhez; hangsúlyozza, hogy az Európai Ügyészség jelentős pénzügyi megtérülést generál az Unió számára, amit az is bizonyít, hogy 2023-ban 1,5 milliárd EUR-t foglaltak le, és felszólít a finanszírozás célzott növelésére a következő, 2028 és 2034 közötti többéves pénzügyi keretben annak biztosítása érdekében, hogy az ügynökség továbbra is teljesíteni tudja célkitűzéseit és kötelezettségeit;
4.	elismeri, hogy a szellemi bűnözés, például a csalás és a korrupció, valamint a hagyományosabb típusú bűncselekmények, például a kábítószer-kereskedelem és az emberkereskedelem elleni küzdelemben holisztikus megközelítést kell alkalmazni, mivel ezek gyakran kapcsolódnak egymáshoz; emlékeztet arra, hogy a Bizottságnak a soron következő értékelő jelentésében gondosan elemeznie kell, hogy annak érdekében, hogy az Európai Ügyészség a lehető legjobban el tudja látni szerepét, az Ügyészség megbízatását a bűncselekmények mely kategóriáira kell kiterjeszteni; eközben megfelelő forrásokkal és az Europollal folytatott hatékony együttműködéssel támogatni kell az Európai Ügyészségnek a szervezett bűnözés és a pénzmosás kivizsgálására vonatkozó meglévő hatáskörét, amennyiben az az Unió pénzügyi érdekeit sértő csaláshoz kapcsolódik, valamint meg kell vizsgálni, hogy az Európai Ügyészség műveletei és nyomozásai hogyan válhatnának hatékonyabbá és eredményesebbé, továbbá az értékelést kísérő jogalkotási javaslatot kell benyújtani; e tekintetben emlékeztet McGrath biztosnak az értékelés felgyorsítására irányuló terveire;
5.	hangsúlyozza, hogy a vagyonvisszaszerzés fontos szerepet játszik a szervezett bűnözéstől való hiteles elrettentő hatás elérésében; üdvözli, hogy az Európai Ügyészség vagyonvisszaszerzési műveleteinek további előmozdítása érdekében nemzetközi hálózatokban vesz részt; hangsúlyozza, hogy a Bizottságnak fel kell kérnie az Európai Ügyészséget, hogy vegyen részt a vagyonvisszaszerzéssel és -elkobzással foglalkozó, újonnan létrehozott együttműködési hálózatban; megjegyzi, hogy a csalással kapcsolatos bűncselekmények időben történő és hatékony kivizsgálása és büntetőeljárás alá vonása jelentős megtakarításokat eredményezhet az Unió és a tagállamok költségvetése számára;
6.	hangsúlyozza, hogy az Európai Ügyészség fontos szerepet játszik a korrupció és az uniós forrásokkal való visszaélés elleni küzdelemmel kapcsolatos uniós megközelítésben; elégedettségének ad hangot azzal kapcsolatban, hogy 24 tagállam vesz részt az Európai Ügyészségben, és csatlakozásra szólítja fel a többi tagállamot is, előrevetítve, hogy ellenkező esetben megtagadják tőlük az uniós források közvetett kezelésének lehetőségét; felhívja a Bizottságot, hogy a későbbi jelentésekben szorosan kövesse nyomon a tagállamok Európai Ügyészséggel való együttműködésének szintjét, és folytassa az aktív párbeszédet a részt nem vevő tagállamokkal, ténylegesen megkönnyítendő az Európai Ügyészség feladatainak végrehajtását; hangsúlyozza, hogy az Európai Ügyészséghez már csatlakozott tagállamokkal is kellene ilyen párbeszédet folytatni a jogállamiság megsértése és a korrupció elleni küzdelem nehézségeinek kezelése tekintetében, és támogatni kellene őket az éves jogállamisági jelentésekben e tekintetben megfogalmazott ajánlások gyakorlati végrehajtásában; megismétli azonban az EP arra irányuló felhívásait, hogy az uniós finanszírozásban való részesülésnek legyen előfeltétele az Európai Ügyészséghez való csatlakozás, valamint hogy az Európai Ügyészség megbízatását ki kell terjeszteni; üdvözli Svédország és Lengyelország csatlakozását az Európai Ügyészséghez, amelyet 2024 januárjában, illetve júliusában erősítettek meg;
7.	üdvözli, hogy 2023-ban 8 új európai ügyészt és 35 új delegált európai ügyészt neveztek ki az Európai Ügyészségbe; megismétli, hogy az Európai Ügyészség csak akkor töltheti be szerepét, ha teljes bírói függetlenséget élvez, amely az érdemeken alapuló és objektív kinevezési eljárásból ered; ösztönzi a tagállamokat, hogy e tekintetben járuljanak hozzá az Európai Ügyészség teljes függetlenségéhez;
8.	ösztönzi az Európai Ügyészség és az OLAF közötti folyamatos és megerősített, a rájuk vonatkozó rendeletekkel összhangban álló együttműködést, valamint az OLAF azon kötelezettségét, hogy indokolatlan késedelem nélkül jelentse az Európai Ügyészségnek a bűnügyi kapcsolatok bármilyen gyanúját annak érdekében, hogy az Ügyészség felléphessen az Unió pénzügyi érdekeit érintő csalás, korrupció és pénzügyi bűnözés ellen; támogatja az Európai Ügyészség és az OLAF közötti közös kezdeményezések, információmegosztás és összehangolt fellépések továbbfejlesztését, mivel ez az együttműködés létfontosságú ahhoz, hogy meg lehessen erősíteni az Unió pénzügyi érdekeinek védelmét és pénzügyi bűnözés elleni küzdelmét, valamint biztosítani lehessen az uniós források hatékony és eredményes felhasználását.
</RepeatBlock-Dec>

